CELEX: 32017D0547
Language: ro
Date: 2017-03-21 00:00:00
Title: Decizia de punere în aplicare (UE) 2017/547 a Comisiei din 21 martie 2017 privind organizarea unui experiment temporar în conformitate cu Directiva 2002/56/CE a Consiliului în ceea ce privește tuberculii de cartofi de sămânță proveniți din sămânța adevărată de cartof [notificată cu numărul C(2017) 1736] (Text cu relevanță pentru SEE. )

23.3.2017   
            
            
               RO
            
            
               Jurnalul Oficial al Uniunii Europene
            
            
               L 78/65
            
         DECIZIA DE PUNERE ÎN APLICARE (UE) 2017/547 A COMISIEI
   din 21 martie 2017
   privind organizarea unui experiment temporar în conformitate cu Directiva 2002/56/CE a Consiliului în ceea ce privește tuberculii de cartofi de sămânță proveniți din sămânța adevărată de cartof
   
      
         [notificată cu numărul C(2017) 1736]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/56/CE a Consiliului din 13 iunie 2002 privind comercializarea cartofilor de sămânță (1), în special articolul 19,
   întrucât:
   
               (1)
            
            
               Evoluțiile recente legate de ameliorarea cartofului promit reducerea considerabilă a duratei programelor de dezvoltare, permiterea accesului la o variație genetică crescută și permiterea dezvoltării de noi soiuri cu combinații de caracteristici utile.
            
         
               (2)
            
            
               Practicile acceptate în prezent de producere a cartofilor de sămânță se bazează pe înmulțirea vegetativă a tuberculilor de cartofi de-a lungul mai multor generații. Cu toate acestea, printre progresele menționate la considerentul 1 se numără propagarea cartofilor prin semințe, așa-numitele semințe adevărate de cartof. Practicile de înmulțire utilizând sămânța adevărată de cartof promit reducerea considerabilă a timpului necesar pentru a produce un număr suficient de cartofi de sămânță pentru utilizatorii finali, reducând, totodată, riscul de acumulare a bolilor.
            
         
               (3)
            
            
               Dat fiind că tuberculii de sămânță obținuți din sămânță adevărată de cartof nu îndeplinesc în prezent cerința de a fi fost produși în conformitate cu practicile acceptate, prevăzute la articolul 2 litera (b) punctul (i) din Directiva 2002/56/CE, este necesară colectarea de informații privind producția și comercializarea de astfel de tuberculi de sămânță pentru a înțelege ce norme de calitate și controale sunt necesare pentru a garanta calitatea și starea sanitară a tuberculilor de sămânță respectivi și pentru a stabili în ce stadiu sau în ce condiții aceștia pot face obiectul sistemului de certificare. Prin urmare, este necesară organizarea unui experiment temporar în conformitate cu Directiva 2002/56/CE în ceea ce privește tuberculii de sămânță obținuți din sămânță adevărată de cartof, sub supravegherea autorităților competente.
            
         
               (4)
            
            
               Starea sanitară, identitatea și calitatea tuberculilor de sămânță în cauză depind de asigurarea calității, a identității și a stării sanitare în cadrul etapelor inițiale și intermediare inovatoare ale procesului de producție. Prin urmare, ar trebui colectate și raportate informații privind starea sanitară, identitatea și calitatea semințelor adevărate de cartof și a răsadurilor cultivate din semințele respective, pentru a asigura faptul că tuberculii de sămânță vor fi conformi cerințelor pentru cartofii de sămânță de bază sau cartofii de sămânță certificați.
            
         
               (5)
            
            
               Există puține cunoștințe referitoare la menținerea stării sanitare și a identității și purității varietale suficiente pe parcursul întregului proces de producție a tuberculilor de sămânță obținuți din semințe adevărate de cartof. Prin urmare, ar trebui colectate și raportate informațiile relevante. După o perioadă de câțiva ani, ar putea fi necesară reexaminarea informațiilor colectate referitoare la identitatea și puritatea varietală a materialului folosit pentru experiment, pentru a identifica eventualele probleme care ar putea afecta identificarea și calitatea materialului respectiv.
            
         
               (6)
            
            
               Statele membre care participă la experiment ar trebui să permită comercializarea tuberculilor de sămânță proveniți din sămânță adevărată de cartof. Ca urmare a procesului de producție inovator, producătorii ar trebui să fie scutiți de anumite cerințe prevăzute de Directiva 2002/56/CE, în special în ceea ce privește dimensiunile minime ale tuberculilor de sămânță respectivi care urmează să fie introduși pe piață, aspectele privind soiul, numărul maxim de generații în câmp și prezența unor defecte exterioare.
            
         
               (7)
            
            
               În plus față de condițiile generale prevăzute în Directiva 2002/56/CE, trebuie stabilite condiții specifice pentru comercializarea tuberculilor de sămânță care fac obiectul experimentului. Aceste condiții ar trebui să garanteze colectarea unor informații suficiente pentru evaluarea experimentului. Prin urmare, este necesar să se prevadă norme privind înregistrarea, trasabilitatea, etichetarea, testarea performanțelor și raportarea.
            
         
               (8)
            
            
               Având în vedere natura experimentală a măsurii prevăzute în prezenta decizie, cantitatea de cartofi de sămânță care urmează să fie certificați ar trebui să fie limitată.
            
         
               (9)
            
            
               Pentru a permite statelor membre să verifice că nu este depășită cantitatea maximă, producătorii care intenționează să producă tuberculi de sămânță sau să planteze răsaduri în cadrul experimentului ar trebui să aibă obligația de a declara cantitățile pe care intenționează să le producă sau să le planteze.
            
         
               (10)
            
            
               Pentru a obține o imagine de ansamblu a progreselor înregistrate de experiment, statele membre participante ar trebui să prezinte, în fiecare an, Comisiei și celorlalte state membre un raport care să prezinte cantitățile comercializate. La sfârșitul experimentului, statele membre ar trebui să prezinte un raport final care să conțină, în special, rezultatele inspecțiilor efectuate pe teren și asupra loturilor, precum și informații privind starea sanitară, identitatea și calitatea semințelor adevărate de cartof și a răsadurilor cultivate din astfel de semințe.
            
         
               (11)
            
            
               Pentru a le permite producătorilor și furnizorilor să producă și să comercializeze o cantitate suficientă de tuberculi de sămânță în cadrul experimentului și pentru a permite autorităților competente să inspecteze respectivul material și să colecteze informații comparabile și suficiente în vederea elaborării raportului final, experimentul ar trebui să aibă o durată de șapte ani, aceasta fiind durata maximă prevăzută la articolul 19 din Directiva 2002/56/CE.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Obiect
   (1)   Se organizează un experiment temporar la nivelul Uniunii, cu scopul de a evalua dacă producția, în anumite condiții, de tuberculi de sămânță produși din plantule obținute din semințe adevărate de cartof poate constitui o alternativă mai bună la producția obținută din cartofi de sămânță și, prin urmare, poate fi considerată drept o practică acceptată pentru menținerea soiului și a stării sanitare în conformitate cu articolul 2 litera (b) punctul (i) din Directiva 2002/56/CE.
   (2)   Scopul experimentului este de a evalua următoarele elemente:
   
               (a)
            
            
               dacă producția de tuberculi de sămânță, menționată la alineatul (1), poate fi considerată ca fiind „practică acceptată”, în sensul articolului 2 litera (b) punctul (i) din Directiva 2002/56/CE și dacă sămânța adevărată de cartof poate fi considerată drept sămânță dintr-o generație anterioară seminței de bază, în sensul articolului 2 litera (c) punctul (i) din directiva respectivă;
            
         
               (b)
            
            
               dacă tuberculii de sămânță menționați la alineatul (1) care au un calibru mai mic decât calibrul minim prevăzut la articolul 10 alineatul (1) din Directiva 2002/56/CE sunt acceptabili;
            
         
               (c)
            
            
               dacă pentru cartofii de sămânță de bază și cartofii de sămânță certificați este acceptabil un număr de generații diferit de numărul maxim stabilit la punctul 7 din anexa I la Directiva 2002/56/CE;
            
         
               (d)
            
            
               dacă tuberculii de sămânță menționați la alineatul (1) care au un procent mai mare de defecte exterioare decât procentul maxim prevăzut la punctul 3 din anexa II la Directiva 2002/56/CE sunt acceptabili;
            
         
               (e)
            
            
               dacă tuberculii de sămânță menționați la alineatul (1) mențin o identitate și o puritate varietală suficiente, după mai multe cicluri de înmulțire vegetativă, și dacă pentru acești tuberculi de sămânță sunt acceptabile plafoane diferite de procentele maxime stabilite pentru cartofii de sămânță de bază la punctul 1 litera (b) și pentru cartofii de sămânță certificați la punctul 2 litera (b) din anexa I la Directiva 2002/56/CE;
            
         
               (f)
            
            
               dacă bolile transmise prin semințe afectează calitatea tuberculilor de sămânță menționați la alineatul (1) și, în caz afirmativ, dacă ar trebui să se stabilească cerințe specifice în legătură cu aceste boli;
            
         
               (g)
            
            
               dacă este necesar să se introducă cerințe specifice privind trasabilitatea, identitatea, calitatea și starea sanitară pe parcursul producției de sămânță adevărată de cartof și de răsaduri cultivate din sămânță adevărată de cartof, cu scopul de a asigura calitatea, identitatea și starea sanitară a tuberculilor de sămânță menționați la alineatul (1); precum și
            
         
               (h)
            
            
               care este cea mai adecvată modalitate de producție pentru a obține cartofi de sămânță certificați din sămânță adevărată de cartof în condițiile agroclimatice care prevalează în Uniune.
            
         Articolul 2
   Definiții
   În sensul prezentei decizii, se aplică următoarele definiții:
   
               (a)
            
            
               „sămânță adevărată de cartof” înseamnă sămânță de cartof, în sens botanic, produsă în Uniune;
            
         
               (b)
            
            
               „răsaduri experimentale” înseamnă plantule cultivate din semințe adevărate de cartof în Uniune și destinate producției de alți cartofi;
            
         
               (c)
            
            
               „tuberculii de sămânță experimentali” înseamnă tuberculi de cartof cultivați din răsaduri experimentale în Uniune;
            
         
               (d)
            
            
               „material experimental” înseamnă sămânță adevărată de cartof, răsaduri experimentale și tuberculi de sămânță experimentali.
            
         Articolul 3
   Participarea statelor membre
   (1)   Orice stat membru poate participa la experiment.
   (2)   Un stat membru care decide să participe la experiment (denumit în continuare „stat membru participant”) informează Comisia și celelalte state membre în privința participării sale.
   (3)   Un stat membru participant poate renunța la participare în orice moment, informând Comisia și celelalte state membre în consecință.
   Articolul 4
   Certificarea oficială și derogări de la Directiva 2002/56/CE
   Până la 31 decembrie 2023 și în limita cantitativă prevăzută la articolul 5, statele membre participante pot certifica oficial tuberculii de sămânță experimentali drept „cartofi de sămânță de bază” sau „cartofi de sămânță certificați” în conformitate cu dispozițiile corespunzătoare din Directiva 2002/56/CE în cazul în care tuberculii de sămânță respectivi sunt conformi dispozițiilor de la articolele 6 și 7 din prezenta decizie și au fost ameliorați, produși sau menținuți de persoane înregistrate în conformitate cu articolul 8 din prezenta decizie, cu condiția ca tuberculii de sămânță experimentali respectivi să aparțină unui soi care îndeplinește una dintre următoarele condiții:
   
               (a)
            
            
               este inclus în Catalogul comun al soiurilor de plante agricole, în conformitate cu articolul 17 din Directiva 2002/53/CE a Consiliului (2);
            
         
               (b)
            
            
               a fost admis în alt stat membru în conformitate cu articolul 3 din Directiva 2002/53/CE;
            
         
               (c)
            
            
               a fost depusă o cerere valabilă de admitere a soiului respectiv în conformitate cu articolul 3 din Directiva 2002/53/CE.
            
         În sensul primului paragraf, tuberculii de sămânță experimentali sunt considerați ca fiind produși conform practicilor acceptate pentru menținerea soiului și a stării sanitare, astfel cum se menționează la articolul 2 litera (b) punctul (i) din Directiva 2002/56/CE, și sunt considerați ca fiind produși din sămânță dintr-o generație anterioară seminței de bază, astfel cum se menționează la articolul 2 litera (c) punctul (i) din directiva respectivă.
   Punctul 1 litera (b) și punctul 2 litera (b) din anexa I la Directiva 2002/56/CE și punctul 3 din anexa II la directiva menționată nu se aplică.
   Articolul 10 din Directiva 2002/56/CE nu se aplică tuberculilor recoltați din răsaduri experimentale.
   Articolul 5
   Limita cantitativă
   Certificarea în conformitate cu articolul 4 este limitată, pentru fiecare stat membru participant, în fiecare an, la o cantitate de tuberculi de sămânță experimentali de maximum 0,3 % din cartofii de sămânță produși sau la maximum 10 hectare de cartofi de sămânță cultivate în anul respectiv în statul membru participant în cauză.
   Până la data de 30 aprilie a fiecărui an, fiecare producător trebuie să declare autorității de certificare dimensiunea suprafeței pe care intenționează să producă tuberculi de sămânță experimentali în anul respectiv.
   Articolul 6
   Cerințe referitoare la calitate, identitate și starea sanitară în ceea ce privește răsadurile experimentale și sămânța adevărată de cartof
   Tuberculii de sămânță experimentali sunt produși din răsaduri experimentale care îndeplinesc cerințele prevăzute în secțiunea A din anexa I, cultivate din semințe adevărate de cartof obținute prin încrucișarea sexuată a unor linii parentale consangvinizate și care îndeplinesc cerințele prevăzute în secțiunea B din anexa I.
   Articolul 7
   Numărul maxim de generații
   Prin derogare de la punctul 7 primul și al doilea paragraf din anexa I la Directiva 2002/56/CE, numărul maxim al generațiilor combinate de cartofi de sămânță de bază și cartofi de sămânță certificați obținuți din semințe adevărate de cartof este de patru.
   Tuberculii recoltați din răsaduri experimentale sunt prima generație.
   Articolul 8
   Înregistrarea amelioratorilor, a producătorilor și a persoanelor responsabile cu menținerea soiurilor de cartofi propagate prin semințe adevărate de cartof
   (1)   Fiecare stat membru întocmește și menține la zi un registru public cu persoanele fizice sau juridice care produc și comercializează material experimental.
   (2)   Persoanele menționate la alineatul (1) trebuie să depună o cerere la autoritatea de certificare pentru a fi incluse în registru. Cererea respectivă include toate elementele enumerate în continuare:
   
               (a)
            
            
               numele, adresa și datele lor de contact;
            
         
               (b)
            
            
               denumirea soiului în cauză.
            
         Registrul conține elementele respective pentru fiecare persoană.
   Articolul 9
   Etichetarea
   În plus față de informațiile necesare în conformitate cu Directiva 2002/56/CE, ambalajele sau recipientele cu tuberculi de sămânță experimentali comercializați drept cartofi de sămânță de bază sau cartofi de sămânță certificați poartă o etichetă oficială, care include mențiunea prevăzută în secțiunea A din anexa II.
   Recipientele cu răsaduri experimentale trebuie să fie însoțite de un document eliberat de furnizor, care include informațiile prevăzute în secțiunea B din anexa II.
   Ambalajele de semințe adevărate de cartof poartă o etichetă a furnizorului, cu informațiile prevăzute în secțiunea C din anexa II.
   Eticheta oficială, documentul care însoțește recipientele cu răsaduri experimentale și eticheta furnizorului sunt redactate în cel puțin una dintre limbile oficiale ale Uniunii.
   Articolul 10
   Trasabilitate
   Statele membre participante asigură trasabilitatea materialului experimental.
   Un furnizor care transferă material experimental unui alt furnizor trebuie să țină o evidență care să îi permită furnizorului în cauză să identifice, pentru fiecare element din materialul experimental, furnizorul căruia i-a fost transferat.
   Un furnizor căruia i-a fost transferat material experimental trebuie să țină o evidență care să îi permită furnizorului în cauză să identifice, pentru fiecare element din materialul experimental, furnizorul care l-a transferat.
   Furnizorii păstrează evidențele menționate în prezentul articol până la 31 martie 2024.
   Articolul 11
   Inspecții oficiale
   Autoritățile de certificare ale statelor membre participante efectuează inspecții oficiale referitoare la producerea și comercializarea materialului experimental. Fără a aduce atingere articolului 23 din Directiva 2002/56/CE, aceste inspecții oficiale acoperă cel puțin:
   
               (a)
            
            
               verificarea declarațiilor privind cantitățile care urmează să fie produse și notificările privind cantitățile comercializate;
            
         
               (b)
            
            
               puritatea analitică, conținutul de alte specii și germinația semințelor adevărate de cartof;
            
         
               (c)
            
            
               respectarea, de către producător și de către orice persoană care comercializează material experimental, a cerințelor stabilite în prezenta decizie.
            
         Inspecțiile referitoare la aspectele menționate la primul paragraf litera (b) se efectuează cel puțin o dată pe an. Acestea includ inspecții la sediul persoanelor în cauză și pe terenurile și în serele folosite pentru producerea de semințe adevărate de cartof și de răsaduri experimentale.
   Articolul 12
   Obligații de notificare și raportare
   (1)   Până la data de 28 februarie a fiecărui an, furnizorii trebuie să informeze organismul oficial responsabil din statul membru participant cu privire la cantitățile de material experimental pe care le-au comercializat în cursul anului precedent. Statele membre participante păstrează o evidență a cantităților de material experimental comercializate. Aceste informații sunt furnizate, la cerere, autorității de certificare.
   (2)   Pentru fiecare an, fiecare stat membru participant prezintă Comisiei și celorlalte state membre, până la data de 31 martie a anului următor, un raport anual care conține informațiile prevăzute în anexa III, în cazul în care aceste informații sunt disponibile. Acest raport va conține întotdeauna informații privind cantitățile de material experimental comercializat și, în cazul în care acesta este cunoscut, statul membru căruia i-a fost destinat materialul experimental. Acest raport poate include orice alte informații pe care statul membru participant le consideră relevante.
   (3)   Fiecare stat membru participant prezintă Comisiei și celorlalte state membre, până la data de 31 martie 2024, un raport final care conține informațiile prevăzute în anexa III. Raportul respectiv include o evaluare a condițiilor experimentului și a interesului de a organiza un nou experiment, dacă este cazul. Acest raport poate include orice alte informații pe care statul membru participant le consideră relevante, luând în considerare scopul experimentului.
   (4)   Dacă un stat membru participant își încheie participarea înainte de 31 decembrie 2023, acesta își prezintă raportul final până la data de 31 martie a anului care urmează încheierii participării sale.
   Articolul 13
   Destinatari
   Prezenta decizie se adresează statelor membre.
   
      Adoptată la Bruxelles, 21 martie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 193, 20.7.2002, p. 60.
   
      (2)  Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (JO L 193, 20.7.2002, p. 1).
   
      ANEXA I
      
         CERINȚE MENȚIONATE LA ARTICOLUL 6
      
      SECȚIUNEA A
      
         Cerințe pe care trebuie să le îndeplinească răsadurile experimentale
      
      
                  1.
               
               
                  Răsadurile trebuie să fie practic indemne de organisme dăunătoare sau de boli susceptibile să afecteze calitatea, precum și de semne sau simptome ale unor astfel de organisme sau boli care reduc utilitatea și, în special, indemne de următoarele organisme dăunătoare: Rhizoctonia solani Kühn, Phytophtera infestans (Mont.) de Bary, Alternaria solani Sorauer, Alternaria alternata (Fr.) Keissl., Verticillium dahlia Kleb., Verticillium albo-atrum Reinke & Berthold, virusul răsucirii frunzelor de cartof, virusul A al cartofului, virusul M al cartofului, virusul S al cartofului, virusul X al cartofului și virusul Y al cartofului.
               
            
                  2.
               
               
                  Răsadurile nu prezintă simptomele râiei negre a cartofului.
               
            
                  3.
               
               
                  Răsadurile au suficientă identitate și puritate varietală.
               
            
                  4.
               
               
                  Răsadurile trebuie să fie găsite practic fără defecte care afectează calitatea și utilitatea ca material săditor.
               
            SECȚIUNEA B
      
         Cerințe pe care trebuie să le îndeplinească semințele adevărate de cartof
      
      
                  1.
               
               
                  Semințele au suficientă identitate și puritate varietală.
               
            
                  2.
               
               
                  Bolile și organismele dăunătoare care reduc utilitatea semințelor sunt prezente la cel mai mic nivel posibil.
               
            
                  3.
               
               
                  Puritatea analitică, conținutul de alte specii de plante și germinația semințelor sunt suficiente pentru a garanta calitatea și utilitatea ca material experimental.
               
            
   
      ANEXA II
      
         CERINȚELE DE ETICHETARE MENȚIONATE LA ARTICOLUL 9
      
      
                  A.
               
               
                  Mențiunea la care se face referire la articolul 9 primul paragraf – „Tuberculi de sămânță obținuți din semințe adevărate de cartof, experiment temporar în conformitate cu normele și standardele UE”.
               
            
                  B.
               
               
                  Informațiile prevăzute la articolul 9 al doilea paragraf:
                  
                              1.
                           
                           
                              mențiunea „Experiment temporar în conformitate cu normele și standardele UE”;
                           
                        
                              2.
                           
                           
                              denumirea organismului oficial responsabil și statul membru în cauză, sau sigla acestora;
                           
                        
                              3.
                           
                           
                              numărul de înregistrare sau de autorizare al furnizorului;
                           
                        
                              4.
                           
                           
                              numele producătorului;
                           
                        
                              5.
                           
                           
                              numărul de referință al lotului;
                           
                        
                              6.
                           
                           
                              specia, indicată cel puțin prin denumirea sa botanică;
                           
                        
                              7.
                           
                           
                              soiul;
                           
                        
                              8.
                           
                           
                              cantitatea (numărul de plantule);
                           
                        
                              9.
                           
                           
                              statul membru de producție;
                           
                        
                              10.
                           
                           
                              mențiunea „Răsaduri obținute din semințe adevărate de cartof”;
                           
                        
                              11.
                           
                           
                              tratamentul, dacă este cazul.
                           
                        
            
                  C.
               
               
                  Informațiile prevăzute la articolul 9 al treilea paragraf:
                  
                              1.
                           
                           
                              mențiunea „Experiment temporar în conformitate cu normele și standardele UE”;
                           
                        
                              2.
                           
                           
                              denumirea organismului oficial responsabil și statul membru în cauză, sau sigla acestora;
                           
                        
                              3.
                           
                           
                              numele și adresa, sau codul de înregistrare din registrul public ale furnizorului responsabil cu aplicarea etichetei;
                           
                        
                              4.
                           
                           
                              numărul de referință al lotului;
                           
                        
                              5.
                           
                           
                              specia, indicată cel puțin prin denumirea sa botanică;
                           
                        
                              6.
                           
                           
                              soiul;
                           
                        
                              7.
                           
                           
                              statul membru de producție;
                           
                        
                              8.
                           
                           
                              mențiunea „Semințe adevărate de cartof”;
                           
                        
                              9.
                           
                           
                              greutatea netă sau brută declarată sau numărul declarat de semințe;
                           
                        
                              10.
                           
                           
                              în cazul în care se indică greutatea și se utilizează pesticide granulate, substanțe de drajare sau alți aditivi solizi, natura aditivului, precum și raportul aproximativ dintre greutatea semințelor pure și greutatea totală.
                           
                        
            
   
      ANEXA III
      
         INFORMAȚII CARE TREBUIE INCLUSE ÎN RAPORTUL MENȚIONAT LA ARTICOLUL 12
      
      
                  1.
               
               
                  Numărul persoanelor înregistrate în conformitate cu articolul 8 alineatul (1);
               
            
                  2.
               
               
                  cantitățile de semințe adevărate de cartof, de răsaduri experimentale și de tuberculi de sămânță experimentali comercializate și, după caz, statul membru căruia i-au fost destinate/destinați semințele adevărate de cartof, răsadurile experimentale și tuberculii de sămânță experimentali;
               
            
                  3.
               
               
                  rezultatele inspecțiilor semințelor adevărate de cartof, în ceea ce privește puritatea analitică, conținutul de alte specii și germinația, precum și metodele de analiză și toleranțele utilizate;
               
            
                  4.
               
               
                  informații care să contribuie la determinarea dimensiunii adecvate a lotului și a dimensiunilor eșantionului de semințe adevărate de cartof, inclusiv descrieri ale metodelor de eșantionare a semințelor și toleranțele utilizate;
               
            
                  5.
               
               
                  rezultatele inspecțiilor răsadurilor experimentale cu privire la identitatea și puritatea varietală, precum și metodele și toleranțele utilizate;
               
            
                  6.
               
               
                  rezultatele inspecțiilor în ceea ce privește identitatea și puritatea varietală ale tuberculilor și tuberculii diformi;
               
            
                  7.
               
               
                  rezultatele testelor comparative organizate la nivel național;
               
            
                  8.
               
               
                  evaluarea de către utilizatori a stării sanitare și a calității cartofilor de sămânță obținuți din semințe adevărate de cartof;
               
            
                  9.
               
               
                  o analiză costuri-beneficii pe baza căreia să se poată concluziona dacă producția de tuberculi de sămânță obținuți din semințe adevărate de cartof este o alternativă mai bună la producția de cartofi de sămânță.